text:  "Keď sa pohybujete rýchlosťou života, hrozí, že sa zrazíte." Nadupaný scenár s fantastickými dialógmi, inteligentná réžia Paula Haggisa, precítené herecké kreácie a vypasovaný hudobný doprovod. Možno je tam tých príbehov viac ako by bolo treba- možno nie je napr. zápletka so zámočníkom a jeho dcérkou nevyhnutná, ale s celkom harmonizuje a dodáva snímke ďalší výraz. Životné nite postáv sa križujú, občas tak ironicky a fatálne, akoby za ne niekto zhora poťahoval... Zatiaľ som nevidela pozoruhodnejší film o rasizme. Lenže ono Crash zďaleka nie je iba o rasizme (a o ďalších čiernych spoločenských javoch ako skorumpovaní policajti, ilegálna imigrácia, špinavé zákulisie politiky, korupcia ako taká). To by bola príliš jednoduchá škatuľka. O čom teda je? .......... O medziľudských vzťahoch, o tom, aké bývajú zamotané i medzi ľuďmi tej istej farby, nieto ešte medzi príslušníkmi iných rás. O tom, že ľudský dotyk môže byť taký krehký a na strane druhej taký nemilosrdný. To sme my- "ľudia, proste ľudia"... Nezabúdajme na to, pred tým ako znovu narazíme. 90%
item_title: Crash
item_directors: Paul Haggis
item_screenwriters: Paul Haggis Bobby Moresco
item_cast: Sandra Bullock Don Cheadle Matt Dillon Jennifer Esposito William Fichtner Brendan Fraser Terrence Howard Ludacris Thandiwe Newton Ryan Phillippe Larenz Tate Tony Danza Keith David Loretta Devine Michael Peña Daniel Dae Kim Ashlyn Sanchez Shaun Toub Nona Gaye Bahar Soomekh Alexis Rhee Jack McGee Dato Bachtadze Jayden Lund Beverly Todd Ime Etuk Sina Fredrich Bruce Kirby Joe Ordaz Glenn Taranto Octavio Gómez Berríos Eddie J. Fernandez Taber Cross Billy Gallo Karina Arroyave Howard Fong Kathleen York Art Chudabala Sylva Kelegian